Diari Oficial de la Generalitat Valenciana


Sumari del DOGV 3496, del 17-05-1999 (1999/4273)

ORDRE de 14 d'abril de 1999, de la Conselleria de Benestar Social, per la qual es convoquen subvencions a les entitats inscrites en els XVII Jocs Esportius de la Comunitat Valenciana, i que hagen assegurat amb la Mutualitat General Esportiva els riscos d'accident esportiu que puguen patir i la responsabilitat civil per accions o omissions.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3496

Data del DOGV
:   17-05-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/4273


Data del document
:   14-04-1999

Organisme emissor
:   Conselleria de Benestar Social

Tipus de document
:   Ordre

Descriptors 

:   * mutualitat social
    * assegurança
    * suport econòmic
    * esport
    * ajuda pública

ORDRE de 14 d'abril de 1999, de la Conselleria de Benestar Social, per la qual es convoquen subvencions a les entitats inscrites en els XVII Jocs Esportius de la Comunitat Valenciana, i que hagen assegurat amb la Mutualitat General Esportiva els riscos d'accident esportiu que puguen patir i la responsabilitat civil per accions o omissions. [1999/X4273]
  
L'Ordre de 9 de setembre de 1998, de la Conselleria de Benestar Social (DOGV núm. 3.337, de 24 de setembre), convocava els XVII Jocs Esportius de la Comunitat Valenciana per a xiquets/tes i joves en edat escolar i aprovava les bases per les quals es regeixen. En la base 9.6 de l'annex I, bases generals, s'hi estableix que la Conselleria de Benestar Social podrà subvencionar el cost de les primes de les assegurances d'accident esportiu i de responsabilitat civil que concerten els clubs o entitats esportives participants amb la Mutualitat General Esportiva, dins de les seues disponibilitats pressupostàries.
  
Per altre costat, en data 1 de febrer de 1999 es va signar a València un conveni de col·laboració entre la Conselleria de Benestar Social i la Mutualitat General Esportiva (d'ara endavant MGE) per a la cobertura del risc d'accident esportiu i la responsabilitat civil derivats de la pràctica esportiva en els Jocs Esportius de la Comunitat Valenciana i per a la seua consideració com a entitat col·laboradora de la Conselleria de Benestar Social a l'efecte de subvenció o ajuda que es concediran a entitats públiques i privades que inscriguen equips en els XVII Jocs Esportius de la Comunitat Valenciana.
  
En la base 7.2 del conveni subscrit amb la MGE estableix entre les obligacions de la Conselleria de Benestar Social dur a cap en 1999 una convocatòria de subvencions a favor de les entitats inscrites en els XVII Jocs Esportius de la Comunitat Valenciana, en els termes a què es refereix la clàusula 6na. del Conveni.
  
Per això i d'acord amb l'establert en l'article 35 de la Llei 5/1983, de 30 de desembre, del Govern Valencià, i l'article 47.4 del text refós de la Llei d'Hisenda Pública de la Generalitat Valenciana,
  
ORDENE
  
Primer
  
Convocar la concessió de subvencions a entitats inscrites en els XVII Jocs Esportius de la Comunitat Valenciana i que asseguren els seus equips amb la Mutualitat General Esportiva dels riscos d'accident esportiu que puguen patir i la responsabilitat civil per accions o omissions, per un import global màxim de vint-i-dos milions de pessetes (54.875.119 PTA), amb càrrec al capítol IV de la secció 16, servei 02 i programa 457.10, línia 412/000/99 dels Pressupostos de la Generalitat Valenciana per a 1999.
  
Segon
  
Aprovar les bases per les quals es regula convocatòria de subvencions a entitats que figuren com a annex I d'aquesta ordre.
  
DISPOSICIONS FINALS
  
Primera
  
Per a l'adequat desenvolupament i execució del que disposa aquesta ordre, es faculta el director general de l'Esport per dictar les resolucions necessàries per a la seua aplicació.
  
Segona
  
Aquesta ordre entrarà en vigor l'endemà de la seua publicació al Diari Oficial de la Generalitat Valenciana.
  
Contra aquesta ordre, que exhaureix la via administrativa, es podrà interposar un recurs contenciós administratiu en el termini de dos mesos, que es computaran a partir de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana.
  
Tot això d'acord amb el que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 14 de abril de 1999
  
La consellera de Benestar Social,
  
MARCELA MIRÓ PÉREZ
  
Annex I
  
Bases per les quals es regula concessió de subvencions destinades a les entitats inscrites en els XVII Jocs Esportius de la Comunitat Valenciana, i que hauran assegurat amb la Mutualitat General Esportiva els riscos d'accident esportiu que puguen patir i la responsabilitat civil per accions o omissions.
  
Primera. Beneficiaris
  
Podran sol·licitar aquestes subvencions les entitats que complesquen els següents requisits:
  
1.1. Estar inscrites i participar en els XVII Jocs Esportius de la Comunitat Valenciana, amb equips en qualssevol de les seues fases i nivells, d'acord amb les bases de l'ordre de convocatòria dels esmentats jocs.
  
1.2. Haver afiliat equips a la Mutualitat General Esportiva, a través de les direccions territorials de la Conselleria de Benestar Social.
  
Segona. Objecte i aplicació de les subvencions
  
Les subvencions a les entitats objecte d'aquesta convocatòria tindran com a finalitat contribuir al finançament del cost de les primes d'afiliació a la Mutualitat General Esportiva i fomentar la participació en els XVII Jocs Esportius de la Comunitat Valenciana.
  
Tercera. Sol·licituds i documentació
  
3.1. Les sol·licituds es podran presentar en les direccions territorials de la Conselleria de Benestar Social d'Alacant, Castelló i València, al Registre General de la Conselleria de Benestar Social, siti al passeig de l'Albereda, 16, o en qualsevol dels llocs a què es refereix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El model de sol·licitud s'ajustarà al que figura a l'annex II.
  
3.2. El termini de presentació de sol·licituds serà de vint dies naturals, comptadors a partir de l'endemà de la publicació d'aquesta ordre al DOGV.
  
3.3. Finalitzat el termini de presentació de sol·licituds, es notificaran als interessats les possibles deficiències de documentació, perquè les puguen esmenar en l'improrrogable termini de 10 dies, amb l'advertiment d'arxiu de l'expedient si deixaren passar el termini sense esmenar-les.
  
3.4. En la sol·licitud s'indicaran totes aquelles altres subvencions o ajudes que s'hauran sol·licitat o que hauran estat atorgades per altres administracions o ens públics o privats.
  
3.5. La sol·licitud de subvenció de les entitats haurà d'anar acompanyada dels següents documents:
  
Certificat expedit per les seccions d'esports de les direccions territorials de Benestar Social on s'especificarà el nombre total d'inscrits per cada entitat.
  
3.6. L'admissió a tràmit d'una sol·licitud no generarà cap compromís de concessió.
  
3.7. La sol·licitud es considerarà desestimada si la seua resolució no es produeix en el termini de tres mesos des de la finalització del termini de presentació d'instàncies.
  
3.8. La Direcció General de l'Esport podrà demanar totes les informacions, aclariments o documents complementaris que estime necessaris per al seu assessorament.
  
Quarta. Condicions prèvies a l'obtenció de la subvenció
  
Els beneficiaris de subvencions a l'empara d'aquesta convocatòria hauran d'acreditar que es troben al corrent en les seues obligacions tributàries i amb la Seguretat Social en el moment de finalització del termini de presentació de sol·licituds i en la forma establerta en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996).
  
Queden exempts del compliment d'aquesta obligació els ajuntaments i les entitats beneficiàries d'una subvenció que no supere la quantia de tres-centes mil pessetes per concepte i any.
  
Cinquena. Valoració de les sol·licituds
  
5.1. Per a la concessió de les subvencions es tindran en compte els següents criteris:
  
5.1.1. Nombre d'esportistes, entrenadors i delegats participants en els diferents equips inscrits per les entitats en els XVII Jocs Esportius de la Comunitat Valenciana i afiliats a la Mutualitat General Esportiva.
  
5.1.2. Les entitats rebran en concepte de subvenció fins a una quantitat màxima de 370 PTA, per afiliat.
  
5.2. Finalitzat el termini previst en la base segona, la Direcció General de l'Esport disposarà de 15 dies naturals per convocar la Comissió d'Avaluació, la qual estarà integrada per cinc membres, designats pel director general de l'Esport, en la qual haurà d'haver un representant de cada una de les tres direccions territorials de Benestar Social; l'esmentada comissió estarà assistida per un secretari nomenat pel director general de l'Esport, que no tindrà ni veu ni vot.
  
5.3. Una vegada constituïda la Comissió es procedirà a l'estudi i a la valoració de les sol·licituds presentades i a comprovar el compliment dels requisits de les bases; la comissió elevarà les seues conclusions al director general de l'Esport, qui al seu torn elevarà la proposta de resolució de concessió o denegació a la consellera de Benestar Social, la qual resoldrà.
  
5.4. Les resolucions de concessió indicaran la subvenció concedida.
  
5.5. La Direcció General de l'Esport notificarà als interessats la resolució de concessió o desestimació.
  
Sisena. Obligacions dels beneficiaris
  
6.1. Els beneficiaris de subvencions a entitats esportives estan obligats a:
  
6.1.1. Participar en els XVII Jocs Esportius de la Comunitat Valenciana i afiliar els seus equips a la Mutualitat General Esportiva.
  
6.1.2. Comunicar a la Conselleria de Benestar Social l'obtenció de subvencions o ajudes per a la mateixa finalitat procedents d'altres administracions o ens públics privats.
  
6.1.3. Participar o assistir en actes o activitats esportives, a sol·licitud de la Direcció General de l'Esport en la forma en què s'acorde, que no afecte el normal desenvolupament de les activitats pròpies de l'entitat esportiva.
  
6.1.4. El sotmetiment a les actuacions de control financer que escaiguen a la Intervenció General en relació amb les subvencions i ajudes concedides.
  
6.1.5. Acreditar davant la Conselleria de Benestar Social el compliment dels requisits i les condicions que determinen la concessió de l'ajuda.
  
6.2. Quedarà sense efecte la concessió de la subvenció: si durant els XVII Jocs no es realitzarà l'activitat que en va motivar la concessió; si es deixaren de reunir els requisits que s'hi exigiren, o si s'incompliren, sense causa que ho justifique, les condicions establertes en aquesta convocatòria.
  
Setena. Modificació de la resolució de concessió
  
7.1. L'import de la subvenció concedida en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, no supere el cost total de les primes que satisfarà l'entitat beneficiària.
  
7.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
  
7.3. Així mateix, podran ser motiu de modificació de la subvenció concedida qualsevol de les següents circumstàncies:
  
a) Abandonar la competició una vegada concedida la subvenció.
  
b) Que l'entitat subvencionada siga sancionada pel Comité Valencià de Disciplina Esportiva.
  
Vuitena. Pagament, termini i forma de justificació
  
8.1. L'entrega de les subvencions s'efectuarà a través de la MGE, que actuarà com a entitat col·laboradora en els termes del conveni de col·laboració subscrit amb la Conselleria de Benestar Social l'1 de febrer de 1999.
  
8.2. Les entitats beneficiàries rebran la subvenció mitjançant la seua deducció de l'import que caldrà pagar per totes els afiliacions en la MGE.
  
8.3. Per a la percepció de la subvenció, que podrà ser lliurada d'un sola vegada o en parts, la MGE haurà de presentar la següent documentació:
  
8.3.1. Certificat acreditatiu de les afiliacions produïdes en el període que es justifica.
  
8.3.2. Còpia confrontada de la factura o factures emeses a nom de les entitats.
  
8.4. El termini de justificació finalitzarà el 31 de juliol de 1999.
  
Novena. Obligacions de la Mutualitat General Esportiva
  
9.1. Justificar l'aplicació dels fons percebuts davant la Direcció General de l'Esport de la Conselleria de Benestar Social.
  
9.2. Sotmetre's a les actuacions de comprovació que respecte a la gestió dels fons puga efectuar la Conselleria de Benestar Social i a les de control financer que puga realitzar la Intervenció General de la Generalitat Valenciana i als procediments de fiscalització de la Sindicatura de Comptes.
  
Deu. Reintegrament de les subvencions
  
Escaurà el reintegrament de les quantitats percebudes i l'exigència de l'interés de demora des del moment del pagament de la subvenció en els següents casos:
  
a) Incompliment de l'obligació de justificació.
  
b) Obtenir la subvenció sense reunir les condicions requerides per a això.
  
c) Incompliment de la finalitat per a la qual va ser concedida la subvenció.
  
d) Incompliment de les condicions imposades als beneficiaris per raó de la concessió de la subvenció.
  
e) Igualment, en el supòsit regulat en la base 8.1, quan la subvenció principal siga la de la Generalitat Valenciana, escaurà el reintegrament de l'excés obtingut sobre el cost de l'activitat desenvolupada.
  
Onzena. Normativa aplicable
  
11.1. En tot allò no previst en aquesta ordre, els beneficiaris se sotmetran a l'establert en la Llei d'Hiseda Pública de la Generalitat Valenciana i en la Llei de Pressupostos de la Generalitat Valenciana per a l'exercici de 1999. Tot això sense perjudici del règim d'infraccions i sancions previst en el títol IV del text refós de la Llei d'Hisenda Pública de la Generalitat Valenciana.
  
11.2. La Conselleria de Benestar Social es reserva el dret d'inspeccionar i comprovar el grau de compliment per part del beneficiari de les obligacions al seu càrrec.